cyanic-selkie/wikianc huggingface dataset:
Αεροπορία στην Ψηφιακή Εποχή
Η χρήση ψηφιακών υπολογιστών για τον σχεδιασμό αεροσκαφών άρχισε να γίνεται από μεγάλες εταιρείες αεροδιαστημικής την δεκαετία του 1970 και περιλάμβανε τεχνικές όπως Λογισμικά Σχεδίασης με Υπολογιστή (Computer Aided Design, CAD), Λογισμικά Κατασκευής με Υπολογιστή (Computer Aided Manufacturing, CAM), ανάλυση των δομικών υλικών με την χρήση Ανάλυσης Πεπερασμένων Στοιχείων (Finite Element Analysis, FEA) και αεροδυναμική μοντελοποίηση.
Η εποχή του Ψυχρού Πολέμου τελείωσε λίγο μετά την άφιξη των ψηφιακών τεχνολογιών, φέρνοντας αξιοσημείωτη μείωση στην πολεμική αεροπορία των μεγάλων δυνάμεων. Πιο πρόσφατα η άνοδος των οικονομιών της Ινδίας και τις Κίνας έδωσε ώθηση στην ανάπτυξη στρατιωτικών αεροσκαφών στις χώρες αυτές.
Χαλαρή στατική σταθερότητα
Το πρώτο λειτουργικό πλήρως εξουσιοδοτημένο ημιαυτόματο σύστημα αναπτύχθηκε για το General Dynamics F-16 Fighting Falcon και η παρουσίαση του το 1978 κήρυξε την επανάσταση με την ανάληψη του έργου της διασφάλισης της σταθερότητας κατά την διάρκεια της πτήσης από τους παραδοσιακούς αεροδυναμικούς σταθεροποιητές. Αυτή η χρήση της «χαλαρής στατικής σταθερότητας» έδωσε τη δυνατότητα στα αεροσκάφη να μπορούν να πραγματοποιούν περισσότερους ελιγμούς και να δίνεται τεχνητή «αίσθηση» στους πιλότους κατά την διάρκεια του κύριου έργου τους.
Συνθετικά υλικά
Τα συνθετικά υλικά προσφέρονται περισσότερο από το μέταλλο για την ρευστοποίηση «οργανικών» αεροδυναμικών σχημάτων με υψηλή αποτελεσματικότητα, και το πλεονέκτημα του προηγμένου υποβοηθούμενο από υπολογιστή σχεδιασμού και μοντελοποίησης οδήγησε στην διεύρυνση της χρήσης αυτών των υλικών και μορφών.
Κινητήρες
Αυτή την περίοδο σημειώθηκε ραγδαία αύξηση της χρήσης ηλεκτρικών συστημάτων στα ελαφρά αεροσκάφη και τα μη επανδρωμένα εναέρια οχήματα (Unmanned Aerial Vehicles, UAV). Στις τεχνολογίες γενικής εφαρμογής περιλαμβάνεται η ευρεία διαθεσιμότητα και προσιτότητα των νέων τεχνολογιών μπαταριών υψηλών επιδόσεων, των ισχυρών μαγνητών σπάνιων γαιών στους ηλεκτροκινητήρες, το μειωμένο κόστος των ηλιακών συσσωρευτών και τα εξελιγμένα μηχανοργανωμένα συστήματα ελέγχου και διαχείρισης.
Την ίδια στιγμή, οι συμβατικοί αεροκινητήρες, είτε με πιστόνια είτε με στροβίλους, συνέχισαν την διαδικασία της βελτίωσης, και έγιναν σταθερά πιο αξιόπιστοι και αποδοτικοί στην χρήση καυσίμου, ενώ την ίδια ώρα λιγότερο ρυπογόνοι.
Ηλεκτρονικά συστήματα
Επίσης εμφανίστηκαν ψηφιακά συστήματα στα ίδια τα αεροσκάφη τα οποία σταδιακά βελτιώνονται. Οι πρώτες δοκιμές του συστήματος FADEC (Full Authority Digital Engine Control, Ψηφιακά Ενεργά Συστήματα Ελέγχου Πτήσεως) έλαβαν χώρα το 1968, και το επιχειρησιακό σύστημα τέθηκε σε λειτουργία το 1985.
Τα ολοκληρωμένα συστήματα δεδομένων απαιτούν ψηφιακούς διάυλους δεδομένων. Ο δίαυλος MIL-STD-1553 καθορίστηκε το 1973. Ήταν αυτός που επέτρεψε την ανάπτυξη του πρώτου πλήρως λειτουργικού ημιαυτόματου συστήματος εξουσιοδότησης για το General Dynamics F-16 Fighting Falcon. Την ίδια στιγμή, «γυάλινα πιλοτήρια» αντικαθιστούσαν τα παλαιά αναλογικά ηλεκτρο-μηχανικά όργανα με γραφικές ψηφιακές αναπαραστάσεις οι οποίες παρουσιάζαν οποιαδήποτε πληροφορία επιλεγόταν. Τα πρώτα γυάλινα πιλοτήρια είχαν λιγότερες χρήσιμες πληροφορίες ως συστήματα EFIS (Electronic Flight Information Systems, Ηλεκτρονικά Συστήματα Πτητικών Πληροφοριών), και τα πλήρως γυάλινα συστήματα άρχισαν να εμφανίζονται το 1988.
Μη επανδρωμένα εναέρια οχήματα
Πριν την Ψηφιακή Εποχή, τα μη επανδρωμένα εναέρια οχήματα (unmanned aerial vehicles, UAV) ή drones ήταν σε περιορισμένη χρήση, διαθέτοντας είτε περιορισμένη δυνατότητα καθοδήγησης είτε ευάλωτη ζεύξη ραδιοελέγχου.
Η εξέλιξη των ελαφρών και χαμηλού κόστους αισθητήρων όπως οι ψηφιακές κάμερες μαζί με τις τεχνολογίες φορητών υπολογιστών επέτρεψαν στα μη επανδρωμένα εναέρια οχήματα να εξελιχθούν και να λαμβάνουν αυτόνομες αποφάσεις κατά τη διάρκεια της πτήσης. Τα μη επανδρωμένα εναέρια οχήματα έχουν αυξανόμενη χρήση τόσο για πολιτικούς όσο και για στρατιωτικούς σκοπούς.
Τα μη επανδρωμένα εναέρια οχήματα αποτελούν ελκυστικά όπλα επίθεσης επειδή συνδυάζουν την ευελιξία και την δύναμη πυρός ενός επανδρωμένου αεροσκάφους με την αναλωσιμότητα ενός πυραύλου. Ήρθαν στο προσκήνιο κατά τα χειρουργικά χτυπήματα αέρος-εδάφους στο Αφγανιστάν. Ωστόσο μια τέτοια χρήση είναι αμφιλεγόμενη εξαιτίας του ρίσκου πρόκλησης θανάτου αμάχων από λάθος.
Στον 21ο αιώνα, τα πολιτικής χρήσης μη επανδρωμένα εναέρια οχήματα όπως τα τετρακόπτερα (quadcopter) χρησιμοποιούνται όλο και περισσότερο για ψυχαγωγικούς λόγους και για εναέρια παρατήρηση μέσω ψηφιακής κάμερας.
Τα μικρό-μη επανδρωμένα εναέρια οχήματα είναι πολύ μικρά, και αποτελούν κυρίως εργαλεία στρατιωτικής αναγνώρισης και επιστημονικής έρευνας.
Πολιτική αεροπορία
Αυτή τη περίοδο, η πολιτική αεροπορία συνέχισε να επεκτείνεται. Τα επιβατικά αεροπλάνα και οι κινητήρες τους μεγάλωναν και έγιναν πιο αποδοτικοί στην κατανάλωση καυσίμου, ενώ τα ψηφιακά συστήματα κατέλαβαν την θέση των μηχανισμών πτητικού ελέγχου και των άλλων ηλεκτρονικών συστημάτων. Τα σύγχρονα αεριωθούμενα επιβατικά αεροπλάνα διαθέτουν γυάλινα πιλοτήρια, ψηφιακούς κινητήρες πλήρους ελέγχου και ημιαυτόματα μηχανοργανωμένα συστήματα πτητικού ελέγχου, ενώ πιο πρόσφατα, συνδεσιμότητα με κινητά συστήματα διαδικτύου.
Στα μεγάλα προβλήματα του αεροπορικού ταξιδιού κατά τον 21ο αιώνα περιλαμβάνεται το κλείσιμο του εναέριου χώρου των Ηνωμένων Πολιτειών μετά τις επιθέσεις της 11ης Σεπτεμβρίου 2001, και το κλείσιμο του μεγαλύτερου μέρους του Ευρωπαϊκού εναέριου χώρου μετά την έκρηξη του ηφαιστείου Εϊγιαφιάτλαγιοκουτλ το 2010 στην Ισλανδία.
Γενική αεροπορία
Τα υπερελαφρά και μικροελαφρά αεροσκάφη έγιναν πιο δημοφιλή, μαζί με άλλες αθλητικές δραστηριότητες όπως τα αλεξίπτωτα πλαγιάς.
Το 1986 οι Ντικ Ρούταν και Τζιάνα Γίγκερ έκαναν τον γύρο του κόσμου πετώντας με το Rutan Voyager χωρίς στάση και εναέριο ανεφοδιασμό.
Το 1999 ο Μπέρτραντ Πικάρντ έγινε ο πρώτος άνθρωπος που πραγματοποίησε τον γύρο του κόσμου με αερόστατο.
Στρατιωτική αεροπορία
Η χρήση των ψηφιακών ημιαυτόματων συστημάτων και της χαλαρής στατικής σταθερότητας έδωσαν στα στρατιωτικά αεροσκάφη μεγαλύτερη δυνατότητα για ελιγμούς χωρίς να θυσιαστεί η ασφάλεια ή η πλοϊμότητα. Πλέον υπήρχε η δυνατότητα για προηγμένους τακτικούς ελιγμούς όπως η Κόμπρα του Πουγκάτσεβ.
Stealth
Κατά την μεταπολεμική περίοδο, η ανίχνευση από τα ραντάρ ήταν μόνιμη απειλή για τον επιτιθέμενο. Τα επιθετικά αεροσκάφη ανέπτυξαν την τακτική της πτήσης σε χαμηλό υψόμετρο, «κάτω από το ραντάρ» όπου μπορούσαν να κρυφτούν από τους σταθμούς ραντάρ εξαιτίας των λόφων και άλλων εμποδίων. Η έλευση των αλυσίδων ραντάρ χαμηλού υψομέτρου, ως μέσο άμυνας κατά των πυραύλων cruise, έκανε αυτή την τακτική εξαιρετικά δύσκολη. Την ίδια περίοδο, οι βελτιώσεις στα υλικά απορρόφησης ηλεκτρομαγνητικής ραδιενέργειας (radiation-absorbent materials, RAM) και τις τεχνικές ηλεκτρομαγνητικής μοντελοποίησης προσέφεραν την ευκαιρία ανάπτυξης «κρυφών» αεροσκαφών τα οποία θα ήταν αόρατα στα ραντάρ των αμυνόμενων. Το πρώτο αεροσκάφος stealh, το Lockheed F-117 Nighthawk τέθηκε σε υπηρεσία το 1983. Σήμερα, η λειτουργία stealth είναι προαπατούμενο για οποιοδήποτε ανώτερο επιθετικό αεροσκάφος.
Δραστηριότητες εδάφους
Η Επιτροπή Εκατονταετηρίδος των Πτήσεων των Η.Π.Α. ιδρύθηκε το 1999 ώστε να ενθαρρύνει την ευρύτερη εγχώρια και διεθνή συμμετοχή στον εορτασμό των 100 ετών μηχανοκίνητων πτήσεων. Δημοσίευσε και υποστήριξε πληθώρα προγραμμάτων, έργων και εκδηλώσεων που σκοπό είχαν την μόρφωση των ανθρώπων για την ιστορία της αεροπορίας.
Κατασκευή
Η ευρεία χρήση ψηφιακών τεχνικών κατά τον σχεδιασμό και την κατασκευή οδήγησε σε επανάσταση στον σχεδιασμό αεροσκαφών. Πλέον, ένας σχεδιαστής μπορεί να δημιουργήσει το αεροσκάφος του, να μοντελοποιήσει τα αεροδυναμικά και μηχανικά χαρακτηριστικά του, να σχεδιάσει τα υλικά παραγωγής και να τα υλοποιήσει στο εργοστάσιο, μέσω ενός απλού πλήρους ψηφιακού διακομιστή.
Η αυξανόμενη χρηση υλικών συνθετικών ινών οδήγησε σε ακόμη μεγαλύτερα αυτόκλειστα για την εφαρμογή και σκλήρυνση της ρητίνης η οποία δένει τις δομικές ίνες μεταξύ τους. Αναπτύχθηκαν ακόμη καινοτόμες μέθοδοι και τεχνικές ανίχνευσης, μιας και οι αστοχίες και οι ενδείξεις των συνθετικών υλικών διαφέρουν πολύ από τις μεταλλικές κατασκευές. Για παράδειγμα, επίπεδα ινών μπορούν να αποφυλλωθούν από ένα πολυεπίπεδο υλικό, εξασθενώντας το χωρίς να υπάρχει εξωτερικό σημάδι θραύσης. Εκεί όπου το μεταλλικό κάλυμμα τείνει να διευρύνεται προς όλες τις κατευθύνσεις μετά απο έναν κεραυνό και να προστατεύει τα ευαίσθητα υλικά, τα ανθρακονήματα τείνουν να διευρύνονται προς τις ίνες και επιτρέπουν μεγαλύτερο μέρος της ενέργειας να περάσει στο εσωτερικό, απαιτώντας πιο προσεκτικό σχεδιασμο για την προστασία των σημαντικών αντικεμένων απο τον ηλεκτρομαγνητικό παλμό των κεραυνών.
Η αυξειμένη εξειδίκευση των ηλεκτρονικών συστημάτων οδήγησε σε μεγαλύτερο χρόνο ανάπτυξης. Πιο συγκεκριμένα η χρήση ψηφιακών πτητικών συστημάτων όπως τα ημιαυτόματα οδήγησε σε μεγάλη εξειδίκευση και πολυπλοκότητα των λογισμικών ελέγχου, τα οποία ενδέχεται να χρειαστούν χρόνια για να αναπτυχθούν και να πιστοποιηθούν. Την περίοδο αυτή, κάθε αλλαγή στο φυσικό σχέδιο του αεροσκάφους ίσως απαιτεί αναθεώρηση και πιστοποίηση του σχετικού λογισμικού.
Έλεγχος εναέριας κυκλοφορίας
Καθώς οι υπολογιστές εξελίχθηκαν την δεκαετία του 2000, άρχισαν να αναλαμβάνουν θέματα ρουτίνας της εργασίας των ελεγκτών εναέριας κυκλοφορίας. Μέχρι τότε όλη η εναέρια κυκλοφορία στον εναέριο χώρο καταγράφονταν και παρουσιαζόταν, με τον ελεγκτή εναέριας κυκλοφορίας να έχει την ευθύνη για την παρακολούθηση των θέσεων των αεροσκαφών και την εκτίμηση ανάγκης κάθε δράσης. Τα σαύγχρονα μηχανοργανωμένα συστήματα έχουν την δυνατότητα παρακολούθησης των πορειών πολλών περισσότερων αεροσκαφών την ίδια στιγμή, επιτρέποντας στον ελεγκτή να διαχειριστεί περισσότερα αεροσκάφη και να εστιάσει στις διαδικασίες λήψης αποφάσεων και παρακολούθησης.
Παραπομπές
Κατηγορία:Αεροπορία Κατηγορία:Ιστορία της αεροπορίας
Χαβουτσί Κυζίκου
Το Χαβουτσί (τσακώνικα: Χαβούτσι, τούρκικα: Havutça) είναι χωριό της Τουρκίας, στη Μικρά Ασία. Βρίσκεται στην περιοχή της πόλης Μπάλια και ανήκει στην επαρχία Μπαλίκεσιρ. Κοντά από το χωριό περνάει ο ποταμός Αίσηπος, ενώ βρίσκεται νότια από τα παράλια της Προποντίδας, στην περιοχή της αρχαίας χώρας της Μυσίας.
Ιστορία
Το 1670 Τσάκωνες από την Πελοπόννησο εγκαταστάθηκαν στην περιοχή του Χαβουτσιού κατά τη διάρκεια της τουρκοκρατίας. Πολλοί τους θεώρησαν Τουρκαλβανούς λόγω της ακατανόητης νεοδωρικής τους γλώσσας. Οι Τσάκωνες αυτοί εγκαταστάθηκαν και στα Βάτικα, όπου αποτελούσαν πλέον τα τσακωνοχώρια της Προποντίδας.
Το Χαβουτσί πήρε το όνομά του από το τουρκικό “havuc” που σημαίνει λάκκος, αφού ήταν χτισμένο σε ένα κοίλωμα στη νότια πλευρά του βουνού Κάκαρες. Ήταν χτισμένο σε δύο γειτονιές, στον Πάνω Μαχαλά (Βόρεια γειτονιά) και στον Κάτω Μαχαλά (Νότια γειτονιά). Ανάμεσα τις κυλούσαν τα λίγα νερά ενός παραπόταμου από τον Αίσηπο. Τα σπίτια του χωριού ήταν πετρόχτιστα. Το χωριό είχε μια μοναδική εκκλησία, του Αγίου Νικολάου, η οποία ήταν και αυτή πετρόχτιστη. Στις αρχές του 20ου αιώνα, το Χαβουτσί περιλαμβανόταν στη Μητρόπολη Κυζίκου. Μέχρι τον ξεριζωμό των προσφύγων από το χωριό το 1922 και τα γεγονότα της Μικρασιατικής καταστροφής, σύμφωνα με μαρτυρίες προσφύγων, ζούσαν 52 οικογένειες Ελλήνων και οι κάτοικοι του ήταν περίπου στα 170 άτομα. Στο χωριό δεν υπήρχαν Τούρκοι κάτοικοι μέχρι τότε.
Το 1922, με τη Μικρασιατική καταστροφή, οι ξεριζωμένοι Μικρασιάτες από το Χαβουτσί, ύστερα από σύντομη παραμονή τους στο Αίγιο, εγκαταστάθηκαν μόνιμα στη Μακεδονία. Αυτοί που κατάγονταν από το Χαβουτζή έμειναν στο Χιονάτο του σημερινού Δήμου Νεστορίου, της Περιφερειακής Ενότητας Καστοριάς.
Παραπομπές
Κατηγορία:Μικρά Ασία Κατηγορία:Μικρασιατικός Ελληνισμός Κατηγορία:Μικρασιάτες Χριστιανοί Κατηγορία:Μικρασιατική Εκστρατεία Κατηγορία:Χωριά της Τουρκίας Κατηγορία:Επαρχία Μπαλικεσίρ
Παλιούρι Μαγνησίας
Το Παλιούρι είναι μικρός οικισμός της Θεσσαλίας στην Περιφερειακή Ενότητα Μαγνησίας.
Παραπομπές
Κατηγορία:Χωριά του νομού Μαγνησίας Κατηγορία:Δήμος Βόλου
Αγιάσματα Λεπτοπόδων Χίου
Για τον συνώνυμο οικισμό δείτε το λήμμα: Αγιάσματα Κεράμου Χίου
Τα Αγιάσματα (Λεπτοπόδων) είναι οικισμός της τοπικής κοινότητας Λεπτοπόδων, της δημοτικής ενότητας Αμανής, του δήμου Χίου, της περιφερειακής ενότητας (τέως νομού) Χίου, στην περιφέρεια Βορείου Αιγαίου, σύμφωνα με το πρόγραμμα Καλλικράτης.
Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία και νομό Χίου, στο γεωγραφικό διαμέρισμα Νησιών Αιγαίου Πελάγους.
Γεωγραφία
Τα Αγιάσματα (Λεπτοπόδων) είναι οικισμός στη Β.ΒΔ. Χίο, στην ανατολική πλευρά του ρέματος της Λευκάντριας και σε μέσο σταθμικό υψόμετρο 10. Ο οικισμός βρίσκεται στην ανατολική πλευρά του «διδύμου» οικισμών με την γενική ονομασία «Αγιάσματα», καθώς την δυτική πλευρά καταλαμβάνουν τα Αγιάσματα (Κεράμου). Απέχουν 60 χλμ. περίπου ΒΔ. της πόλης της Χίου.
Διοικητικές μεταβολές μέχρι τον «Καλλικράτη»
(Πηγή: )
Ιαματικές πηγές
Ο οικισμός, όπως και ο συνώνυμός του (της κοινότητας Κεράμου), είναι πολύ γνωστός στη Χίο λόγω των ιαματικών θερμομεταλλικών πηγών που αναβλύζουν στην περιοχή.
Εξωτερικοί σύνδεσμοι
Κατηγορία:Δήμος Χίου Κατηγορία:Χωριά του νομού Χίου
Σερβανάτες Μαγνησίας
Οι Σερβανάτες είναι μικρός οικισμός της Θεσσαλίας στην Περιφερειακή Ενότητα Μαγνησίας. ο οποίος βρίσκεται στους νότιους πρόποδες του Πηλίου σε υψόμετρο 240 μέτρα ενώ απέχει περίπου 15 χλμ. Α.-ΝΑ. από τον Βόλο. Αναφέρεται επίσημα ως ξεχωριστός οικισμός το 1971 στο ΦΕΚ 126Α - 02/04/1883 να προσαρτάται στhν τότε κοινότητα Αγίου Λαυρεντίου. Σύμφωνα με το πρόγραμμα Καλλικράτης μαζί με τον Άγιο Λαυρέντιο, τον Άγιο Απόστολο τον Νέο και τη Βροχιά αποτελούν την κοινότητα Αγίου Λαυρεντίου που που υπάγεται στη Δημοτική Ενότητα Αρτέμιδας του Δήμου Βόλου και σύμφωνα με την απογραφή 2011 απογράφησαν 14 κάτοικοι.
Επιφάνεια (σειρά)
Επιφάνεια είναι μία ελληνική κοινωνική θρίλερ τηλεοπτική σειρά, παραγωγής 2001-2002, που δημιουργήθηκε από τον Γιάννη Σκαραγκά και προβλήθηκε από τον τηλεοπτικό σταθμό Mega Channel από τις 4 Οκτωβρίου του 2001 μέχρι τις 14 Μαρτίου του 2002. Η σειρά παρουσιάζει ένα ηλεκτρονικό έγκλημα και ένα φόνο που λαμβάνουν χώρα σε μία μεγάλη φαρμακευτική εταιρεία με τα στελέχη να κρύβουν μεγάλα μυστικά και να προσπαθούν να επιβιώσουν στον σκληρό κόσμο των επιχειρήσεων.
Τη σκηνοθεσία της σειράς ανέλαβε ο Βασίλης Τσελεμέγκος ενώ την παραγωγή η εταιρεία Studio ATA. Η σειρά χαρακτηρίστηκε ως η πρώτη επιτυχημένη ελληνική τηλεοπτική σειρά θρίλερ χωρίς ωστόσο να γνωρίσει ιδιαίτερη επιτυχία. Γι' αυτό το λόγο ολοκληρώθηκε πρόωρα μετά από 20 επεισόδια ενώ καθ' όλη τη διάρκειά της άλλαξε αρκετές φορές ώρες μετάδοσης ενώ τα τελευταία επεισόδια προβλήθηκαν στη μεταμεσονύχτια ζώνη του σταθμού. Μετά την ολοκλήρωση της σειράς το 2002, ο σεναριογράφος και συγγραφέας κυκλοφόρησε και το ομώνυμο βιβλίο Επιφάνεια.
Υπόθεση
Η Χριστίνα είναι μια νέα δικηγόρος, παντρεμένη με τον Μάνο, ο οποίος εργάζεται σε μια πολυεθνική φαρμακευτική εταιρεία. Ένα βράδυ, ο διευθυντής της εταιρείας δολοφονείται και συγχρόνως, κάποιος βάζει ιό στο ηλεκτρονικό αρχείο της εταιρείας για να το καταστρέψει. Ο πρόεδρος του διοικητικού, μαζί με τον οικονομικό διευθυντή, αρχίζουν να παρακολουθούν τον τεχνικό ασφαλείας, ο οποίος είχε βάρδια εκείνο το βράδυ, αποφεύγοντας να δώσουν πληροφορίες στον Μάνο, για το τι ακριβώς χάθηκε από τον ιό. Κανείς δεν φαίνεται να υποπτεύεται τον αληθινό δολοφόνο του διευθυντή της εταιρείας, την ερωμένη του Εύα, που εργάζεται σε ανταγωνιστική φαρμακευτική εταιρεία. Ο μοναδικός άνθρωπος που μπορεί να καταλάβει την επικινδυνότητά της είναι ο ψυχίατρος σύζυγός της, Στέφανος. Όλοι οι συνεργάτες της εταιρείας μπλέκονται σε ένα επικίνδυνο παιχνίδι γεμάτο παγίδες, προσπαθώντας ο καθένας να σώσει μόνο τον εαυτό του και να κυριαρχήσει.
Εξωτερικοί σύνδεσμοι
Κατηγορία:Ελληνικές δραματικές τηλεοπτικές σειρές Κατηγορία:Ελληνικές τηλεοπτικές σειρές Κατηγορία:Τηλεοπτικές σειρές Mega
Ρουσλάν Τσάλικοφ
Ο Ρουσλάν Χατζισμέλοβιτς Τσάλικοφ (Руслан Хаджисмелович Цаликов, γενν. 31 Ιουλίου 1956, Ορτζονικίντζε, Βορειο-Οσετική ΑΣΣΔ, ΡΣΟΣΔ, ΕΣΣΔ) είναι Ρώσος πολιτικός που υπηρετεί ως Αναπληρωτής Υπουργός Άμυνας της Ρωσικής Ομοσπονδίας υπό τον Σεργκέι Κουζουγκέτοβιτς Σοϊγκού.
Βιογραφία
Ο Τσάλικοφ γεννήθηκε στις 31 Ιουλίου 1956 στο Ορτζονικίντζε της Βορειο-Οσετικής ΑΣΣΔ. Αποφοίτησε από το Κρατικό Πανεπιστήμιο της Βόρειας Οσετίας ον. Κ. Λ. Χεταγκούροφ το 1978 και πέντε χρόνια αργότερα πήρε πτυχίο από το Ινστιτούτο Εθνικής Οικονομίας της Μόσχας. Παράλληλα, ήταν ασκούμενος ερευνητής στον ίδιο χώρο και από το 1983 έως το 1987 ήταν λέκτορας οικονομικής της εργασίας. Την ίδια χρονιά έγινε υποδιοικητής της Οικονομικής Σχολής του ίδιου πανεπιστημίου. Από το 1987 έως το 1989 διετέλεσε Γενικός Διευθυντής Οικονομικών Υποθέσεων και από το 1989 έως το 1990 εργάστηκε στη Διεύθυνση Ελέγχου και Ελέγχου ως Επικεφαλής Ελεγκτής. Ο Τσάλικοφ εργάστηκε ως υπουργός Οικονομικών της Βόρειας Οσετίας για τέσσερα χρόνια ξεκινώντας από το 1990 και από το 1994 έως το 2000 ήταν επικεφαλής της κύριας οικονομικής και οικονομικής διοίκησης υπό τον Μπορίς Γιέλτσιν. Από το 2000 έως το 2005 εργάστηκε στο Υπουργείο Καταστάσεων Έκτακτης Ανάγκης. Προήχθη σε Υφυπουργό από τον Βλαντίμιρ Πούτιν, θέση την οποία κατείχε από το 2005 έως το 2007. Το 2010, έγινε επικεφαλής του Υπουργείου Καταστάσεων Έκτακτης Ανάγκης και στη συνέχεια προσκλήθηκε ως καλεσμένος στην εκπομπή Ειδικός Ανταποκριτής στο Russia-1.
Από τον Μάιο έως τον Νοέμβριο του 2012, διετέλεσε Αντικυβερνήτης του Όμπλαστ της Μόσχας και από εκείνη την ημερομηνία και μετά, με Προεδρικό Διάταγμα, προήχθη σε Αναπληρωτή Υπουργό Άμυνας της Ρωσικής Ομοσπονδίας. Ήταν προγραμματισμένο να γίνει Αναπληρωτής Κυβερνήτης της Περιφέρειας της Μόσχας, θέση στην οποία και διορίστηκε στις 6 Νοεμβρίου 2012, υπηρετώντας μέχρι τις 8 Νοεμβρίου 2012, όταν και αντικαταστάθηκε από τον σημερινό Κυβερνήτη Αντρέι Βορομπιόφ.
Πηγές
Κατηγορία:Ρώσοι οικονομολόγοι Κατηγορία:Ρώσοι στρατιωτικοί Κατηγορία:Σελίδες με μη επιθεωρημένες μεταφράσεις
Ο φανατισμός ή Μωάμεθ ο προφήτης
Ο φανατισμός ή Μωάμεθ ο προφήτης (γαλλικός τίτλος: Le fanatisme, ou Mahomet le Prophète) είναι  πεντάπρακτη τραγωδία που γράφτηκε το 1736 από τον Γάλλο θεατρικό συγγραφέα και φιλόσοφο Βολταίρο με πρώτη παράσταση στη Λιλ το 1741 και στη συνέχεια στο Παρίσι το 1742.
Το έργο είναι μια καταγγελία του θρησκευτικού φανατισμού και της ψυχολογικής χειραγώγησης που βασίζεται σε ένα επεισόδιο από την βιογραφία του Μωάμεθ, στο οποίο διατάζει τη δολοφονία των επικριτών του. Ο Βολταίρος περιέγραψε το έργο ως «γραμμένο κατά του ιδρυτή μιας ψεύτικης και βάρβαρης αίρεσης» αν και το κείμενο καταγγέλλει την επικίνδυνη γοητεία που ασκεί γενικά ο θρησκευτικός λόγος στους νέους.
Υπόθεση
μικρογραφία|Εικονογράφηση του 1784 Ο Μωάμεθ, που εξορίστηκε από τη Μέκκα από τον φανταστικό ηγέτη της Μέκκας Ζώπυρο λόγω απόπειρας πραξικοπήματος, πολιορκεί τη Μέκκα το 630 ​​μ.Χ., αφού κατέκτησε σχεδόν όλη την Αραβία. Η ιστορία του έργου εκτυλίσσεται καθώς οι αντίπαλες δυνάμεις βρίσκονται σε βραχυπρόθεσμη εκεχειρία και διαπραγματεύονται τους όρους μιας ειρηνευτικής συμφωνίας και την πορεία του πολέμου.
Στην πρώτη πράξη, παρουσιάζεται στο κοινό ο Ζώπυρος, προκλητικός και ένθερμος υπέρμαχος της ελεύθερης βούλησης και της ελευθερίας που απορρίπτει τον Μωάμεθ. Ο Μωάμεθ παρουσιάζεται ως κυνικός, λογικός και μοχθηρός ηλικιωμένος άνδρας διψασμένος για εξουσία μέσα από τις συνομιλίες του με τον υπαρχηγό και τοποτηρητή του Ομάρ και με τον αντίπαλό του Ζώπυρο, αλλά και με δύο από τα από χρόνια χαμένα παιδιά του Ζώπυρου, τον Σεΐδη και την Παλμίρα, τα οποία, εν αγνοία του Ζώπυρου, ο Μωάμεθ είχε απαγάγει και σκλαβώσει στη βρεφική τους ηλικία, δεκαπέντε χρόνια νωρίτερα.
Ο Μωάμεθ δίνει στον Ζώπυρο την επιλογή: να προσηλυτιστεί στις διδασκαλίες του και τον ακολουθήσει ως προφήτη και έτσι να ξαναδεί τα χαμένα παιδιά του ή να υπερασπιστεί την πατρίδα του. Ο Ζώπυρος δεν ενδίδει και προτιμά να σώσει την πόλη του από τους απογόνους του.
Η νεαρή πλέον και όμορφη αιχμάλωτη Παλμίρα έχει γίνει αντικείμενο του πόθου και της ζήλιας του Μωάμεθ. Έχοντας παρατηρήσει μια αυξανόμενη στοργή μεταξύ της Παλμίρας και του Σεΐδη, ο Μωάμεθ καταστρώνει ένα σχέδιο για να εξουδετερώσει τον Σεΐδη ενσταλάζοντας στον νεαρό τον θρησκευτικό φανατισμό και στέλνοντάς τον να δολοφονήσει τον Ζώπυρο στη Μέκκα, γεγονός που ελπίζει ότι θα τον απαλλάξει τόσο από τον Ζώπυρο όσο και από τον Σεΐδη και θα ελευθερώσει τον δρόμο προς την κατάκτηση της Παλμίρας. Για να δικαιολογήσει τη συμπεριφορά του, ο Μωάμεθ επικαλείται τη θεϊκή εξουσία.
Έχοντας πλέον αποκαλύψει την ποταπή εξαπάτηση του Μωάμεθ και απελπισμένη από τον θάνατο του πατέρα και του αδερφού της, η Παλμίρα αυτοκτονεί για να μην πέσει στα χέρια του Μωάμεθ λέγοντας: Ο κόσμος ανήκει στους τυράννους, ζήστε!
Σχολιασμός
Ωστόσο, όπως σε πολλά έργα του Βολταίρου, στόχος του φιλόσοφου ήταν «η μισαλλοδοξία της Καθολικής Εκκλησίας και τα εγκλήματά της που διαπράχθηκαν στο όνομα του Χριστού». Η δήλωση του ίδιου του Βολταίρου σχετικά μ' αυτό σε μια επιστολή του 1742 ήταν αρκετά ασαφής: «Προσπάθησα να δείξω σε τι φρικτές υπερβολές μπορεί να βυθίσει ο φανατισμός, υπό την ηγεσία ενός απατεώνα...». Την ίδια χρονιά εξήγησε ότι η πλοκή είναι μια σιωπηρή αναφορά στον Ζακ Κλεμάν, τον μοναχό που δολοφόνησε τον Ερρίκο Γ' το 1589.
Υποδοχή
Το έργο είχε επιτυχία όταν παίχτηκε στη Λιλ τον Απρίλιο του 1741. Στο Παρίσι ανέβηκε στην Κομεντί Φρανσαίζ το 1742. Μετά από τρεις παραστάσεις ωστόσο, η διαδικασία που κινήθηκε εναντίον του συγγραφέα τον ανάγκασε να το αποσύρει, καθώς οι εκκλησιαστικές αρχές συνειδητοποίησαν γρήγορα ότι το έργο ασκούσε έντονη κριτική και κατά της Καθολικής εκκλησίας.
Παραστάσεις του 1881 στο Παρίσι κίνησαν επίσημη διαμαρτυρία του Τούρκου πρέσβη.
Παραπομπές
Κατηγορία:Γαλλικά θεατρικά έργα Κατηγορία:Έργα του Βολταίρου
Γουίλ Σκάρλετ
Ο Ουίλ Σκάρλετ ή Γουίλ Σκάρλετ (Scarlett, Scarlock, Scadlock, Scatheloke, Shacklock), είναι γνωστό μέλος της ομάδας του Ρομπέν των Δασών (Robin Hood's Merry Men) . Αναφέρεται στις νεότερες μπαλάντες με αντικείμενο τον Ρομπέν των Δασών και τους συντρόφους του μαζί με τον Μικρό Τζον (Little John) και τον Ματς τον Υιό του Μίλερ (Much the Miller's Son). Η παρερμηνείες του παρωνυμίου του οδήγησαν πολλούς συγγραφείς στο να νομίζουν ότι είναι διαφορετικοί χαρακτήρες. Ο θεατρικός συγγραφέας της Ελισαβετιανής περιόδου, Anthony Munday έγραψε τον Σκάρλετ (Scarlett) και τον Σκάθλοκ (Scathlocke) ως ετεροθαλή αδέρφια, στο έργο του Τhe Downfall of Robert, Earl of Huntington. O Ηoward Pyle συμπεριέλαβε και τον Γούιλ Σκάθλοκ (Will Scathelock) και τον Γουίλ Σκάρλετ (Will Scarlet), στο έργο του Merry Adventures of Robin Hood. Ο Will Stutely, επίσης μπορεί να υπάρχει ως παρερμηνεία του ονόματός του.
Παραπομπές
Κατηγορία:Αγγλική μυθολογία
Ματθίλδη της Βουλώνης (1170-1210)
H Ματθίλδη, γερμ. Matilda/Maud de Boulogne d eLorraine (1170 - 16 Οκτωβρίου 1210) από τον Οίκο της Λωρραίνης ήταν κόρη του κόμη της Βουλώνης και με τον γάμο της έγινε δούκισσα της Βραβάντης.
Βιογραφία
Ήταν η δεύτερη κόρη του Ματθαίου κόμη της Βουλώνης ως συζύγου της Μαρίας Α΄ των Μπλουά, κόρης του Στεφάνου της Αγγλίας.
Οικογένεια
Παντρεύτηκε το 1179 τον Ερρίκο Α΄ των Ρέγκιναρ δούκα της Βραβάντης και είχε τέκνα:
Παραπομπές
Κατηγορία:Οίκος της Λωρραίνης
Λευκορωσικές βουλευτικές εκλογές (2016)
Βουλευτικές εκλογές διεξήχθησαν στη Λευκορωσία στις 11 Σεπτεμβρίου του 2016.
Εκλογικό σύστημα
Τα 110 μέλη της Βουλής των Αντιπροσώπων είχαν προηγουμένως εκλεγεί χρησιμοποιώντας το σύστημα δύο γύρων. Ωστόσο, ένας νέος εκλογικός κώδικας που θεσπίστηκε το 2013 καταργώντας την υποχρέωση των υποψηφίων να έχουν την απόλυτη πλειοψηφία, με αποτέλεσμα την αλλαγή του εκλογικού συστήματος σε πλειοψηφικό. Όλοι οι υποψήφιοι εξελέγησαν σε μονοεδρικές εκλογικές περιφέρειες. Ωστόσο, αν υπάρχει ένας μόνο υποψήφιος, υποχρεούται να λαμβάνει τουλάχιστον το 50% των ψήφων (οι ψηφοφόροι μπορούν να ψηφίσουν εναντίον όλων). Το ποσοστό συμμετοχής σε κάθε εκλογική περιφέρεια πρέπει να είναι τουλάχιστον 50% ώστε να θεωρηθούν έγκυρες οι εκλογές.
Σε περιπτώσεις όπου η προσέλευση δεν πληρούται ή κανένας υποψήφιος δεν καταφέρνει να εκλεγεί, διεξάγονται επαναληπτικές εκλογές.
Συμμετέχοντα κόμματα
Το φιλοκυβερνητικό Κομμουνιστικό Κόμμα της Λευκορωσίας, το Φιλελεύθερο Δημοκρατικό Κόμμα, το Ρεπουμπλικανικό Κόμμα της Εργασίας και της Δικαιοσύνης και το Πατριωτικό Κόμμα της Λευκορωσίας  συμμετείχαν στις εκλογές, ενώ πολλοί υποστηρικτές της κυβέρνησης, κατήλθαν υποψήφιοι ως ανεξάρτητοι.
Σε αντίθεση με τις προηγούμενες εκλογές το 2012, η αντιπολίτευση δεν μποϊκοτάρισε τις εκλογές και προτίμησε να σχηματίσει μια συμμαχία με το όνομα Prava Vybora (Δικαίωμα Επιλογής) αποτελούμενη από το κόμμα BPF, τη Χριστιανική Δημοκρατία της Λευκορωσίας, το Σοσιαλδημοκρατικό Κόμμα Λευκορωσίας, το  Σοσιαλδημοκρατικό Κόμμα (Συνέλευση), το κίνημα Za svabodu, το Ηνωμένο Κόμμα των Πολιτών της Λευκορωσίας, το Λευκορωσικό Κόμμα "Οι Πράσινοι", το Λευκορωσικό Φιλελεύθερο Κόμμα της Ελευθερίας και της Προόδου και το Συνδικάτο της Ηλεκτρικής Βιομηχανίας. Το Λευκορωσικό Αριστερό Κόμμα "Ένας δίκαιος Κόσμος", επίσης, έλαβε μέρος  στις εκλογές.
Αποτελέσματα
Η Κεντρική Εκλογική Επιτροπή δήλωσε ότι οι εκλογές ήταν έγκυρες σε όλες τις εκλογικές περιφέρειες. Την ίδια στιγμή, ανεξάρτητοι παρατηρητές δήλωσαν ότι τα δεδομένα για την προσέλευση των ψηφοφόρων παραποιήθηκαν σε πολλές εκλογικές περιφέρειες, και ιδιαίτερα στο Μινσκ, με την πραγματική προσέλευση να καταγράφεται σε λιγότερο από το 50% που απαιτείται ώστε τα αποτελέσματα σε μια εκλογική περιφέρεια να θεωρούνται έγκυρα.
Daredevil (2ος κύκλος)
Ο δεύτερος κύκλος της αμερικανικής διαδικτυακής τηλεοπτικής σειράς Daredevil, η οποία βασίζεται στον ομώνυμο χαρακτήρα των Marvel Comics, ακολουθεί τον Ματ Μέρντοκ/Daredevil, ο οποίος πολεμά το έγκλημα ως τυφλός δικηγόρος κατά τη διάρκεια της μέρας και ως μασκοφόρος εκδικητής κατά τη διάρκεια της νύχτας, να έρχεται αντιμέτωπος με τον θανάσιμο Φρανκ Καστλ/Punisher, παράλληλα με την επιστροφή μιας πρώην κοπέλας του, της Ηλέκτρα Νάτσιος. Τα γεγονότα διαδραματίζονται μέσα στο κινηματογραφικό σύμπαν της Marvel (MCU), αποτελώντας μια συνοχή με ταινίες και άλλες τηλεοπτικές σειρές του franchise. Η παραγωγή του δεύτερου κύκλου έγινε από την Marvel Television σε συνεργασία με τα ABC Studios. Υπεύθυνοι για τον δεύτερο κύκλο ήταν οι Νταγκ Πίτρι και Μάρκο Ραμίρεζ, με τον δημιουργό της σειράς, Ντρου Γκόνταρντ, να λειτουργεί συμβουλευτικά.
Ο Τσάρλι Κοξ πρωταγωνιστεί ως Μέρντοκ, ενώ οι Τζον Μπέρνθαλ και Ελοντί Γιουνγκ συστήνονται ως Καστλ και Νάτσιος αντίστοιχα. Οι Ντέμπορα Αν Γολ, Έλντεν Χένσον, Ροζάριο Ντόσον και Βίνσεντ Ντ'Ονόφριο επιστρέφουν επαναλαμβάνοντας τους ρόλους τους από τον πρώτο κύκλο, με τον Στίβεν Ράιντερ να προστίθεται στο καστ. Η παραγγελία για δεύτερο κύκλο επεισοδίων έγινε τον Απρίλιο του 2015 μετά την επιτυχημένη κυκλοφορία του πρώτου, με τους Πίτρι και Ραμίρεζ να αντικαθιστούν τον υπεύθυνο του πρώτου κύκλου, Στίβεν Σ. ΝτεΝάιτ. Η παραγωγή του κύκλου ξεκίνησε τον Ιούλιο του 2015 και συνεχίστηκε μέχρι τον Δεκέμβριο, με τον κύκλο να επικεντρώνεται στη φύση του ηρωισμού μέσω της σύγκρισης του Μέρντοκ με τους Καστλ και Νάτσιος, και το πώς οι τελευταίοι επηρεάζουν η ζωή του Μέρντοκ.
Ανάπτυξη
Όταν ρωτήθηκε για το μέλλον της σειράς μετά τον πρώτο κύκλο, ο υπεύθυνος Στίβεν Σ. ΝτεΝάιτ είπε πως ο Daredevil «είναι μέρος ενός μεγαλύτερο πλάνου - Jessica Jones, Luke Cage, Iron Fist και έπειτα, The Defenders. Το πώς όλα αυτά ταιριάζουν και για το αν θα υπάρχει ή όχι δεύτερος κύκλος αυτής της σειράς - ή αν θα εισχωρήσει μέσα στις άλλες - είναι ερωτήσεις στις οποίες κανείς δεν έχει ακόμα απαντήσεις». Τον Νοέμβριο του 2014, ο ΝτεΝάιτ είπε πως «πιθανόν να υπάρξουν κι άλλοι κύκλοι» του Daredevil μετά τον πρώτο. Τον Ιανουάριο του 2015, ο Γενικός Διευθυντής του Netflix, Τεντ Σαράντος, δήλωσε πως η σειρά ήταν «σίγουρα επιλέξιμη για πολλούς κύκλους» και το Netflix θα κοιτούσε το «πόσο καλά απευθύνονται τόσο στους θαυμαστές της Marvel όσο και στο ευρύτερο κοινό» για να καθοριστεί αν θα ήταν εφικτό να γίνουν παραπάνω κύκλοι.
Σενάριο
Ο Ραμίρεζ μίλησε για το πώς ο δεύτερος κύκλος θα ήταν διαφορετικός από τον πρώτο, λέγοντας πως οι σεναριογράφοι πέρασαν τον πρώτο κύκλο να αναρωτιούνται «αν υπήρχε ένα μέρος σκοτεινό και με σκληρό περιεχόμενο για τους υπερήρωες» και επειδή η αντίδραση των θαυμαστών σε αυτό ήταν θετική («λάβαμε ένα δυνατό 'ναι'»), προσέγγισαν τον δεύτερο κύκλο με τη νοοτροπία: «θέλατε σκληρότητα και θέλατε σκοτάδι, ιδού η Ηλέκτρα και ο Punisher. Το ζητήσατε». Ο Πίτρι, μιλώντας για τη δυνατότητα να χρησιμοποιηθούν αναδρομές στο παρελθόν κατά τη διάρκεια του κύκλου, είπε πως μερικές φορές είναι καλύτερα «να πεις την ιστορία μέσω αναδρομής ή να έχεις δύο ανθρώπους σε ένα δωμάτιο να μιλάνε και να έχουν αυτοί τη δύναμη της ιστορίας. Αυτό είναι κάτι που μας δίνεται η ευκαιρία να το διαλέξουμε».
Πιο ειδικά για την συμπερίληψη του Punisher στον δεύτερο κύκλο, όπου και συστήνεται στο κινηματογραφικό σύμπαν της Marvel, ο Γκόνταρντ θεώρησε πως η τηλεόραση θα ταίριαζε καλύτερα στον χαρακτήρα, καθώς οι σεναριογράφοι ήταν «σε θέση να κάνουν πράγματα στη μικρή οθόνη που ταιριάζουν καλύτερα στον χαρακτήρα σε σχέση με το αν τον βγάζαμε στις ταινίες». Ο Γκόνταρντ δήλωσε πως η προσέγγιση του δεύτερου κύκλου απέναντι στους χαρακτήρες και στις πράξεις τους θα είχε να κάνει με το τι έχει νόημα για τους ίδιους τους χαρακτήρες παρά να «ξεπερνούν τα όρια» ή να ψάχνουν το πώς θα σοκάρουν τους τηλεθεατές, σημειώνοντας ωστόσο πως αυτό θα μπορούσε να οδηγήσει σε έναν πιο «ενήλικο...σκοτεινό, βρώμικο» δρόμο εξαιτίας της ελευθερίας που προσφέρει το Netflix και της παρουσίας χαρακτήρων όπως ο Punisher. Ο Πίτρι δήλωσε πως οι σεναριογράφοι ήλπιζαν να «προκαλέσουν αναταραχή» και «να κάνουν τον κόσμο να σκεφτεί» με την ένταξη του Punisher και των θανάσιμων μεθόδων του προσθέτοντας: «Το να παίρνεις μια θανάσιμη δικαιοσύνη στα χέρια σου στην Αμερική του 2015 είναι δύσκολο. Δεν έχουμε αποφύγει την πλούσια πολύπλοκη πραγματικότητα του Τώρα. Αν έχεις ένα όπλο και δεν είσαι αστυνομικός πρόκειται να υποκινήσεις έντονα συναισθήματα». Ο Ραμίρεζ πρόσθεσε πως ο Καστλ δεν αναφερόταν ως «Punisher» (Τιμωρός) στο δωμάτιο των σεναριογράφων, όπως και ο Γουίλσον Φισκ δεν αναφερόταν ως «Kingpin» στον πρώτο κύκλο, καθώς αυτό επέτρεπε στους σεναριογράφους να σκέφτονται «τον Καστλ ως έναν άντρα με βεντέτα, ο οποίος έδωσε έναν όρκο στη νεκρή οικογένειά του. Όσο πιο ειδικό γινόταν, τόσο το λιγότερο αφορούσε για πράγματα έξω από το Χελς Κίτσεν ή άλλα πράγματα». Στη σειρά, το παρατσούκλι «The Punisher» δόθηκε στον Καστλ από τα Μέσα εξαιτίας των επιθετικών ενεργειών του.
Για το πότε θα εμφανίζονταν οι νέοι χαρακτήρες, οι υπεύθυνοι αποφάσισαν να εμφανίσουν τον Punisher από την αρχή και να κρατήσουν την Ηλέκτρα για λίγο πιο μετά, με τον Ραμίρεζ να εξηγεί πως «μία από τις παγίδες όταν έχουμε τόσους πολλούς εξαιρετικούς χαρακτήρες για να παίξουμε μαζί, είναι να θέλουμε να τους βάλουμε όλους στο παιχνίδι μεμιάς», αλλά ήταν σημαντικό να δοθεί ο χρόνος να συστήσουν τους νέους χαρακτήρες στο κοινό με τον σωστό τρόπο, ειδικά στο κοινό που δεν ήταν ήδη εξοικειωμένο μαζί τους. Με στόχο να κρατηθεί η ιστορία επικεντρωμένη στον Μέρντοκ, ο Πίτρι αποκάλυψε πως οι σεναριογράφοι σκέφτονταν συχνά «εξαιρετικά πράγματα» για την ιστορία, αλλά μετά συνειδητοποιούσαν πως άφηναν απέξω τον Μέρντοκ και έπρεπε να «τα αλλάξουν τελείως και να δουν το πώς αυτό θα επηρέαζε τον Ματ και να τα φιλτράρουν μέσω αυτού του πρίσματος». Ο Ραμίρεζ πρόσθεσε:
"«Μπορούσε εύκολα να γίνει η ιστορία του Punisher ή η ιστορία της Ηλέκτρας στις οποίες ο Ματ απλά θα συμμετείχε. Έτσι, την χτίσαμε σαν ιστορία του Ματ, από την άποψη του σε τι θέλαμε να τον υποβάλουμε, πού θέλαμε να τον φτάσουμε μέχρι το τέλος του κύκλου, τι θέλαμε να μάθει για τον εαυτό του και χρησιμοποιήσαμε τις ιστορίες της Ηλέκτρα και του Φρανκ για να τον φτάσουμε εκεί μέσω αυτών... μιλήσαμε για όταν βλέπουμε σειρές 13 επεισοδίων με μία ανάσα, πώς τις βλέπουμε; Τι είναι η συναρπαστική δομή που θα μας άρεσε να σκεφτόμαστε εδώ; Τη μοιράζουμε στη μέση; Κάνουμε μια δομή τριών πράξεων;...Αν ήταν να καθίσεις και να δεις 13 επεισόδια, θα ένιωθες απόλυτα μια δομή, όπως και στα κόμικ. Αυτό είναι που κάναμε σε αυτόν τον κύκλο.»"
Ο Τσάρλι Κοξ εξήγησε πως με τον Γουίλσον Φισκ στη φυλακή και ακολουθώντας τον πρώτο κύκλο, ο δεύτερος ξεκινάει με «την εγκληματικότητα να έχει πέσει. Τα πράγματα έχουν επιστρέψει στο φυσιολογικό, αν όχι καλύτερα από το φυσιολογικό» και είναι εκεί που εισέρχεται ο Punisher, ο οποίος κάνει τον Ματ Μέρντοκ «να αμφισβητεί τα πάντα. Ο Ματ πρέπει να επαναπροσδιορίσει το ποιος είναι και τι κάνει». Ο Τζεφ Λόουμπ, επικεφαλής της Marvel Television, είπε πως «αν ο πρώτος κύκλος είχε να κάνει πραγματικά με την απόφαση του Ματ να γίνει ήρωας, τότε ο δεύτερος διαπραγματεύεται το τι σημαίνει να είσαι ήρωας». Με την εισαγωγή των Punisher και Ηλέκτρα, οι σεναριογράφοι ήταν σε θέση να «ταρακουνήσουν» τον Μέρντοκ, αντιπαραβάλλοντας τις τρεις διαφορετικές ιδεολογίες των χαρακτήρων - με τον Punisher να βλέπει τη «δικαιοσύνη ως μαύρο-άσπρο» και την Ηλέκτρα να ζει «πιο πολύ σε μια γκρίζα ζώνη». Ειδικά για την Ηλέκτρα, ο Λόουμπ είπε πως έχει μια πολύ καθαρή, με προσωπικό κίνητρο ατζέντα, και προκαλεί την ίδια την ατζέντα του Μέρντοκ και την «αναζήτηση δικαιοσύνης. Για ποιον το κάνεις αυτό; Για ποιο λόγο το κάνεις αυτό; Ποιος είναι τελικός στόχος που προσπαθείς να πετύχεις;»
Κάστινγκ
Οι Τσάρλι Κοξ, Ντέμπορα Αν Γολ, Έλντεν Χένσον, Ροζάριο Ντόσον και Βίνσεντ Ντ'Ονόφριο επέστρεψαν για να επαναλάβουν τους ρόλους τους από τον πρώτο κύκλο ως Ματ Μέρντοκ/Daredevil, Κάρεν Πέιτζ, Φράνκλιν «Φόγκι» Νέλσον, Κλερ Τεμπλ και Γουίλσον Φισκ/Kingpin αντίστοιχα. Τον Ιούνιο του 2015, ο Τζον Μπέρνθαλ προσλήφθηκε ως Φρανκ Καστλ/Punisher και ένα μήνα αργότερα, η Ελοντί Γιουνγκ ως Ηλέκτρα. Τον Σεπτέμβριο, ο Στίβεν Ράιντερ προστέθηκε στο καστ για τον ρόλο του Μπλέικ Τάουερ.
Επίσης από τον πρώτο κύκλο επέστρεψαν οι Ρόις Τζόνσον ως Μπρετ Μαχόνεϊ, Σούζαν Βαρόν ως Τζόσι, Τζέφρι Κάντορ ως Μίτσελ Έλισον, Σκοτ Γκλεν ως Στικ, Πίτερ Σινκόντα ως Νόμπου Γιοσιόκα, Ρομπ Μόργκαν ως Τερκ Μπάρετ, Ματ Τζέραλντ ως Μέλβιν Πότερ, Πίτερ ΜακΡόμπι ως Πάτερ Πολ Λάντομ, Έιμι Ράτμπεργκ ως Μάρσι Σταλ, Κέβιν Ναγκλ ως Ρόσκο Σουίνι, Γουάι Τσινγκ Χο ως Γκάο και Σουζάν Χ. Σμαρτ ως Σέρλι Μπένσον. Οι Ρον Νακαχάρα, Τζον Πίρκις και Μάριλιν Τόρρες είχαν επαναλαμβανόμενους ρόλους ως Χιρότσι, Σταν Γκίμπσον και Λουίζα Ντελγκάδο, αντίστοιχα, ενώ οι Μισέλ Χερντ και Κάρι-Αν Μος επανέλαβαν τους ρόλους τους ως Σαμάνθα Ρέγιες και Τζέρι Χόγκαρθ από τη σειρά Τζέσικα Τζόουνς.
Σχεδιασμός
Ο Τζόσουα Σο σχεδίασε τα κοστούμια για τους χαρακτήρες του δεύτερου κύκλου. Ο Πέτρι δήλωσε πως προστέθηκαν περισσότερα επίπεδα στην ατμόσφαιρα της σειράς για να κρατήσουν τον δεύτερο κύκλο σκοτεινό, αλλά παρείχε περισσότερη σαφήνεια στον θεατή, ένα θέμα που είχαν συναντήσει στον πρώτο κύκλο. Ο Πίτρι μίλησε επίσης για τα κοστούμια των χαρακτήρων όπως αυτό της Ηλέκτρα, σημειώνοντας πως δεν έπρεπε να κοιτάξουν μόνο στα κόμικ και «τι δείχνει κουλ», αλλά επίσης «τι πραγματικά θα φορούσες για να πολεμήσεις; Τι θα σε προστάτευε;...οι ήρωες θα φοράνε φανταχτερά κοστούμια σε αυτή τη σειρά; Κάποια στιγμή, όλοι το κάνουν. Το υποσχόμαστε. Αλλά, έχοντας πει αυτό, θέλουμε να τους κάνουμε να νιώθουν όσο το δυνατόν πιο οργανικοί και προσγειωμένοι».
Η Λορέιν Κάλβερτ προστέθηκε στη σειρά ως ενδυματολόγος για τον δεύτερο κύκλο. Στην προσαρμογή της στολής της Ηλέκτρα, η οποία στα κόμικ αποτελείται από μη πρακτικό «με λωρίδες» ρούχο, η Κάλβερτ αποφάσισε να τη φτιάξει χρηστική και ελκυστική, ενώ θα παρέμενε πιστή στα κόμικ. Η αρχική κατεύθυνση ήταν εντελώς αντίθετη με το τελικό στιλπνό σχέδιο τόσο για τη στολή της όσο και για την καθημερινή της ενδυμασία με την Κάλβερτ να λέει: «Όλοι πετούσαν ιδέες για το πώς η Ηλέκτρα ήταν πιθανόν μποέμ, [επειδή] ήταν ένα ελεύθερο πνεύμα που ταξίδευε σε όλο τον κόσμο με όσα περισσότερα χρήματα μπορούσε να έχει». Αυτό τελικά οδήγησε στο τελικό, πιο στιλπνό σχέδιο, επειδή η Ηλέκτρα «πραγματικά χρειάζεται μια πολύ απλή, κομψή γραμμή επειδή τα υπερβολικά ρούχα είναι αφόρητα». Η στολή αποτελείτο από «μαύρο άνετο παντελόνι, ένα κομμάτι με φερμουάρ για τον κορμό, ένα αμάνικο γιλέκο και κόκκινο χρώμα να τονίζει τα σημαντικά σημεία της στολής καθώς και το μαντήλι που κάλυπτε το πρόσωπο της Ηλέκτρας». Η απόχρωση του κόκκινου που χρησιμοποιούσε η Ηλέκτρα κατά τη διάρκεια του κύκλου επιλέχθηκε με τρόπο που να μην συγκρούεται με το κόκκινο της στολής του Daredevil, καθώς και για να ταιριάζει στον πιο σκοτεινό τόνο της σειράς.
Η στολή του Daredevil επίσης αναβαθμίστηκε για αυτό τον κύκλο, με την Κάλβερτ να την αποκαλεί «μια πολύ πιο ευκίνητη στολή και πολύ πιο στρατηγική με κάποιο τρόπο». Το τμήμα κοστουμιών «εξορθολόγησε» τη στολή για να την κάνει πιο απλή, χρησιμοποιώντας λιγότερο υλικό στα γάντια και στις μπότες. Ο Κοξ περιέγραψε τη στολή ως μια «ευαίσθητη περιοχή» που απαιτούσε κάποιες «μικροαλλαγές» μετά τη σύντομη χρήση της στο τέλος του πρώτου κύκλου. Σημείωσε πως οι αλλαγές είναι συνυφασμένες μέσα στην ιστορία του δεύτερου κύκλου, συμπεριλαμβανομένης και της ανάγκης για μια νέα, επανασχεδιασμένη μάσκα και του κάτω μέρους της στολής να είναι πιο κοντά στο αυθεντικό παντελόνι που ο χαρακτήρες φορούσε νωρίτερα κατά τη διάρκεια του πρώτου κύκλου. Αυτά τα πιο «σακουλιασμένα» παντελόνια έδωσαν στον Κοξ και στον σωσία του πολύ μεγαλύτερη ικανότητα για ελιγμούς.
Γυρίσματα
Τα γυρίσματα του δεύτερου κύκλου ξεκίνησαν τον Ιούλιο του 2015 στο Ιστ Χάρλεμ υπό τον τίτλο Ringside και με προγραμματισμό να γυρίζεται 1 επεισόδιο κάθε εννέα μέρες. Οι τοποθεσίες των γυρισμάτων περιελάμβαναν τα Metro Theater, Νησί του Ρούζβελτ, Γκρίνποϊντ στο Μπρούκλιν, Λονγκ Άιλαντ Σίτι, Σόχο για εξωτερικές λήψεις του διαμερίσματος του Μέρντοκ, Νιούταουν Κρικ, Καρουσέλ του Φόρεστ Παρκ, Μπέισαϊντ στο Κουίνς για το παλιό σπίτι του Καστλ, Νεκροταφείο και κατακόμβες του Γκριν-Γουντ, Ίστ Βίλατζ στο Μανχάταν, Δικαστήριο του Μπρονξ, Τριμπέκα, Χελς Κίτσεν, Ναυτικό Ναυπηγείο του Μπρούκλιν, Νεκροταφείο Κάλβαρι στο Κουίνς και, Φρούριο του Τότεν στο Κουίνς και τούνελ του νοσοκομείου Μπέιλι Σέτον για όταν ο Μέρντοκ αντιμετώπισε το Χέρι. Τα γυρίσματα ολοκληρώθηκαν τον Δεκέμβριο του 2015.
Ο Μάρτιν Άλγκρεν προστέθηκε στη σειρά ως διευθυντής φωτογραφίας για τον δεύτερο κύκλο, αποφασίζοντας να «ακολουθήσει μια λίγο διαφορετική κατεύθυνση» από αυτή του πρώτου κύκλου, αλλά διατηρώντας «το κιτρινωπό χρώμα στους δρόμους που έδωσε στον πρώτο κύκλο ένα πολύ διακριτό στυλ». Ο Άλγκρεν χρησιμοποίησε κάμερες RED Dragon με ανάλυση 4K και προσπάθησε να χρησιμοποιήσει τον φωτισμό του σκηνικού, όπως τις λάμπες των δρόμων και τα φώτα των αυτοκινήτων, καθώς επίσης και «4×4 Light Blankets - εύκαμπτες οθόνες LED οι οποίες ήταν αρκετά μικρές για να χωρέσουν σε δύσκολα σημεία και να φωτίσουν αρκετά, παράγοντας ένα πολύ ωραίο απαλό φως που μπορεί να ρυθμιστεί από το φως της ημέρας στο χρώμα βολφραμίου». Ο Άλγκρεν επεσήμανε την καταδίωξη στην αρχή του επεισοδίου «Guilty as Sin» ως μία πρόκληση, με τους πολλούς νίντζα να κυνηγούν το αμάξι, και τον ένα που «πηδάει στην οροφή του αμαξιού και ταξιδεύει εκεί για ένα τετράγωνο», και με όλους τους κασκαντέρ να συμμετέχουν. Μια Ultimate Arm, «ένας μηχανοκίνητος γερανός τοποθετημένος πάνω σε μια Porsche Cayenne», χρησιμοποιήθηκε για τη σκηνή, κάτι διαφορετικό από τις συνηθισμένες χειροκίνητες και steadicam κάμερες που χρησιμοποιούνταν στη σειρά. Η καταδίωξη γυρίστηκε σε δύο βράδια στο Γκρίνποϊντ στο Μπρούκλιν, με τα εσωτερικά πλάνα του αυτοκινήτου να γυρίζονται αργότερα σε πράσινη οθόνη, κάτι σπάνιο για τη σειρά, «για να προσφέρει στους ηθοποιούς ένα καλύτερο περιβάλλον».
Σχετικά με τις σκηνές μάχης και τις χορογραφίες, ο Μπέρνθαλ είπε: «Όλες οι μάχες είναι καθοδηγούμενες από τους χαρακτήρες και λένε μια ιστορία». Ο Κοξ πρόσθεσε πως «υπάρχει οπωσδήποτε μια προσπάθεια κάθε μπουνιά και κλωτσιά να είναι σαν μια ατάκα από ένα διάλογο, υπάρχει κίνητρο πίσω από αυτό, υπάρχει λόγος πίσω από αυτό, σημαίνει κάτι». Ο σωσίας του Κοξ, Κρις Μπρούστερ, εξήγησε το πώς οι χορογραφίες των μαχών της σειράς έχουν εξελιχθεί, με τον πρώτο κύκλο να δείχνει τον Μέρντοκ απλά να ξεκινά ως αυτόκλητος τιμωρός - «πάλευε με όλη την καρδιά και την ψυχή του, αλλά δεν ήταν εξευγενισμένος μαχητής...ήταν περισσότερο ωμός και τραχύς» - ενώ στον δεύτερο βλέπουμε τον χαρακτήρα να έχει μάθει από τα προηγούμενα λάθη του - «το στυλ του είναι πιο συγκεκριμένο και με σκέψη τώρα, αλλά πάντα θα παλεύει με το φυσικό ταλέντο του Daredevil». Όσο για τα μαχητικά στυλ των Punisher και Ηλέκτρα, ο Μπρούστερ είπε πως εξαιτίας του στρατιωτικού παρελθόντος του Punisher, ο χαρακτήρας χρησιμοποιεί πολλά όπλα και η «μάχη σώμα με σώμα είναι πιο κοντά στη φύση του πολέμου», ενώ η Ηλέκτρα έχει εκπαιδευτεί από τον Στικ και το Χέρι, έτσι οι κινήσεις της είναι παρόμοιες με του Daredevil, ο οποίος είχε επίσης εκπαιδευτεί από τον Στικ. Συνεχίζοντας είπε: «Ωστόσο, η οργάνωση Χέρι είναι εκπαιδευμένοι δολοφόνοι οι οποίοι χρησιμοποιούν λαθραία μέσα και γρήγορα θανατηφόρα κτυπήματα. Το στυλ της περιέχει αυτά τα στοιχεία» επίσης. Ο δεύτερος κύκλος χρησιμοποιεί πολλαπλά και διαφορετικά στυλ πολεμικών τεχνών, συμπεριλαμβανομένων των Κάλι, Κινεζικού Κουνγκ Φου, Γουίν Τσουν, Κέντζουτσου και μπόξινγκ.
Η σκηνή μάχης μίας λήψης στο επεισόδιο «New York's Finest» όπου ο Daredevil παλεύει μέλη της συμμορίας ενώ κατεβαίνει τις σκάλες, περιγράφηκε από τον Κοξ ως «ενός είδους φόρος τιμής» στην πολύ καλή αποδοχή που είχε στον πρώτο κύκλο η σκηνή μάχης μίας λήψης στο διάδρομο. Η ομάδα των κασκαντέρ είχε τρεις μέρες για να προετοιμαστεί για τη σκηνή μάχης και η τελική σκηνή χρειάστηκε μιάμιση μέρα για να γυριστεί. Σε αντίθεση με τον πρώτο κύκλο όπου η σκηνή είχε γυριστεί σε στημένο σκηνικό και χρησιμοποιήθηκε μια κάμερα η οποία είχε τοποθετηθεί σε σιδηρόδρομο στο ταβάνι, η σκηνή στις σκάλες γυρίστηκε σε πραγματική τοποθεσία και απαιτούσε η κάμερα να περνάει από χέρι σε χέρι πολλών ανθρώπων για να βγει το τελικό αποτέλεσμα. Ο δεύτερος κύκλος περιλαμβάνει και μια άλλη σκηνή μιας λήψης ως φόρο τιμής στη σκηνή του πρώτου κύκλου στο επεισόδιο «Seven Minutes in Heaven», όπου ο Punisher έχει τη δική σκηνή μάχης μιας λήψης σε διάδρομο. Ο Σιλβέρα σημείωσε πως αυτή δολοφονική μανία του Punisher ήταν «μια δυνατή αντίθεση σε σχέση με τον Daredevil». Για όλες τις σκηνές μάχης του κύκλου, η ομάδα των κασκαντέρ κινηματογραφούσε μια προεπισκόπιση της σκηνής χρησιμοποιώντας σωσίες, με τους ηθοποιούς, όπως για παράδειγμα τον Κοξ, να βλέπουν την προεπισκόπηση σε κομμάτια τη μέρα του γυρίσματος και να μπορούν να γίνονται προσαρμογές όπου ήταν απαραίτητο. Αν και οι ίδιοι οι ηθοποιοί έκαναν την πλειοψηφία των σκηνών με τις μάχες, οι σωσίες ήταν αυτοί που έκαναν τις δύσκολες κινήσεις και τα πιο επικίνδυνα κόλπα.
Μουσική
Μέχρι τον Σεπτέμβριο του 2015, ο Τζον Πισάνο είχε ξεκινήσει τη σύνθεση της μουσικής για τον δεύτερο κύκλο. Θεώρησε πως οι νέοι υπεύθυνοι για αυτό τον κύκλο «παρέμειναν αληθινοί στο τι προσπαθούσαμε να κάνουμε στον πρώτο κύκλο. Υπήρχαν απλά κάποια στοιχεία στον δεύτερο κύκλο που έπρεπε να αναγνωρίσουμε» όπως τον Punisher και την Ηλέκτρα. Αστειευόμενος είπε: «Δεν είναι το ότι ξαφνικά εισχωρήσαμε στα εδάφη του Τζον Γουίλιαμς, έτσι; Σίγουρα είναι ακόμα σκοτεινό, τραχύ ... αλλά σίγουρα ανεβαίνει ένα-δυο επίπεδα». Στο ότι αφορά την προσέγγιση στους χαρακτήρες των Punisher και Ηλέκτρα, με τους οποίους ο Πισάνο ήταν εξοικειωμένος από τα κόμικ και προηγούμενες προσαρμογές, λέει «πήρα όλες αυτές τις προκαταλήψεις που είχα με σκεπτικισμό» και περίμενε να δει το πώς θα παρουσιάζονταν αυτοί οι χαρακτήρες στη σειρά. Ο Πισάνο δούλεψε στενά με την ομάδα σχεδιασμού ήχου της σειράς, εντοπίζοντας μαζί τους σημεία στα επεισόδια όπου έπρεπε να συγχρονιστούν στο «πού θα δίναμε έμφαση» και στο να «διατηρήσουμε αυτή την καθοριστική πτυχή της Νέας Υόρκης» και του ήχου της. Ένα soundtrack άλμπουμ για τον δεύτερο κύκλο κυκλοφόρησε ψηφιακά από την Hollywood Records στις 15 Ιουλίου 2016.
Τη μουσική σε όλα τα κομμάτια συνέθεσε ο Τζον Πισάνο, εκτός του πρώτου («Main Title») την οποία συνέθεσε μαζί με τον Μπράιντεν Κίμπαλ. 250px|thumb|right|Εξώφυλλο soundtrack
Συνδέσεις με το Κινηματογραφικό Σύμπαν της Marvel
Σε ότι αφορά αναφορές στο μεγαλύτερο MCU, ο Ραμίρεζ είπε: «αυτές οι μικρές αναφορές που εμφανίζονται στην πορεία είναι διασκεδαστικές», αλλά υπήρχαν φορές που οι σεναριογράφοι δεν εκμεταλλεύονταν την ευκαιρία να αναφερθούν στο υπόλοιπο σύμπαν επειδή θεωρούσαν πως αποτελούσε ένα κάποιου είδους περισπασμό από την αφήγηση της ιστορίας της σειράς και τους χαρακτήρες. Ο Πίτρι δήλωσε πως οι σεναριογράφοι ήθελαν να «παραμείνουν στο Χελς Κίτσεν» και να επικεντρωθούν σε προβλήματα όπως «ο κλιματισμός στο γραφείο Νέλσον και Μέρντοκ δεν λειτουργεί. Αυτό είναι πραγματικά αυτό που μας ενδιαφέρει». Εξήγησε πως η πραγματική ζωή στη Νέα Υόρκη «έχει το δικό της ενδιαφέρον» με επώνυμους καλλιτέχνες να ζουν εκεί - «αν δεις τον Ντέρεκ Τζίτερ να διασχίζει τον δρόμο, θα το βρεις υπέροχο, αλλά στη συνέχεια απλά στρίβεις στη γωνία και αρχίσεις να καυγαδίζεις με τον τύπο που σε υπερχρέωσε για ένα κουλούρι. Θέλουμε οι χαρακτήρες μας να συμπεριφέρονται σαν αληθινοί Νεο-Υορκέζοι».
Ο δεύτερος κύκλος περιλαμβάνει τη συμμορία των μηχανόβιων Dogs of Hell, τους οποίους είδαμε πρώτη φορά στο επεισόδιο «Yes Men» της σειράς Agents of S.H.I.E.L.D., και τη Roxxon Energy Corporation, μια εταιρία που βρίσκεται στο MCU. Επίσης γίνονται αναφορές στους αυτόκλητους τιμωρούς Τζέσικα Τζόουνς και Λουκ Κέιτζ, στον θάνατο του Όσκαρ Κλέμονς και στο δικηγορικό γραφείο Χόγκαρθ, Τσάο και Μπένογουϊτζ, όλα αναφορές στον πρώτο κύκλο της τηλεοπτικής σειράς Jessica Jones. Όταν η Κλερ Τεμπλ πρωτοεμφανίζεται στη σειρά, έχει «ένα κόψιμο στο φρύδι της», για το οποίο είπαν στον Κοξ πως θα εξηγιόταν στην σειρά Luke Cage λέγοντας: «έχουν σκεφτεί το χρονοδιάγραμμα και το έχουν μελετήσει έτσι ώστε ό,τι κι αν συμβαίνει στον Luke Cage ... κάποια στιγμή κατά τη διάρκεια της σειράς, την επόμενη μέρα είναι στο νοσοκομείο μιλώντας σε μένα».